ג'יימס קלברלי

ג'יימס ספנסר קלברלי (באנגלית: James Spencer Cleverly; נולד ב-4 בספטמבר 1969) הוא פוליטיקאי בריטי שכיהן כמזכיר הפנים של הממלכה המאוחדת מנובמבר 2023 ועד יולי 2024. קודם לכן כיהן גם כמזכיר המדינה לענייני חוץ וחבר העמים בממשלותיהם של ליז טראס ורישי סונאק וכשר החינוך בממשלתו של בוריס ג'ונסון. קלברלי, המכהן מאז 2015 כחבר בית הנבחרים הבריטי מטעם המפלגה השמרנית, היה בעברו קצין מילואים בצבא הבריטי.

== ביוגרפיה ==
קלברלי נולד ב-1969 בלואישהאם, לונדון, לג'יימס פיליפ הבריטי ולאוולין סונה קלברלי, ילידת סיירה לאון<ref name=":0"></ref>. הוא למד בבתי הספר הפרטיים ריברסטון וקולף, התגייס לצבא אך אימוניו נקטעו ב-1989 בעקבות פציעה ברגל.

ב-1991 קיבל דרגה זמנית של לוטננט שני במילואים<ref></ref> שהפכה לקבועה ב-1993. קלברלי הועלה לדרגת סגן באוקטובר 1993, לקפטן ב-1998, למייג'ור ב-2003 וללוטננט קולונל ב-2015.

לקלברלי תואר ראשון במלונאות מהפוליטכניון של מערב לונדון.<ref name="Mulholland"></ref> לאחר סיום לימודיו עבד בתחום המכירות והפרסום בחברות ההוצאה לאור Verenigde Nederlandse Uitgeverijen, "אינפורמה", "קרימסון" ו"כספיאן". ב-2007 הקים את חברת הפרסום באינטרנט Point and Fire<ref name="Mulholland" />.

== קריירה פוליטית ==
קלברלי כשל במערכות הבחירות הראשונות שבהן התמודד, ביניהן הבחירות למועצת לואישהאם ב-2002, בחירות הביניים למועצת הרובע ב-2003, לפרלמנט הבריטי בבחירות הכלליות של 2005 וכמועמד השמרני לראשות מועצת לואישהאם ב-2006.

הוא הצליח להיבחר לראשונה במרץ 2007 לאספת לונדון מטעם מחוזות הבחירה בקסלי וברומלי, לאחר שזכה ב-52.6% מהקולות.

בינואר 2009 התפטר ריי לואיס, סגן ראש עיריית לונדון לענייני צעירים וקלברלי קיבל את התואר "שגריר הצעירים". התפקיד החדש עורר מחלוקת מעצם יצירתו, שכן הוא לא מונה על ידי ראש העיר, אלא הוטל על אחד מחברי האספה שתפקידם הרשמי הוא לבקר את פעילות ראש העיר. עם זאת, תקדים לתפקיד דומה כבר היה קיים לאחר שחבר המועצה קיט מלטהאוס נבחר כסגן ראש העיר לענייני שיטור<ref name="Mulholland" />.

בפברואר 2010 מונה קלברלי ליושב ראש מועצת האשפה והמיחזור של לונדון, במקום בוריס ג'ונסון שהתפטר<ref></ref>.

בבחירות לאספת לונדון ב-2012 נבחר קלברלי מחדש כמועמד השמרני של בקסלי וברומלי ברוב זהה של 52.6% מהקולות, וקיבל את ראשות רשות הכבאות ושירותי החירום של לונדון.

=== בבית הנבחרים ובממשלה ===
בינואר 2015, קלברלי נבחר להיות המועמד השמרני מטעם מחוז בריינטרי בבחירות הכלליות ב-2015, לאחר שהנציג השמרני המכהן אולץ לפרוש לאחר שנחשפו הודעות ותמונות מגונות ששלח<ref></ref>.

בעקבות בחירתו לפרלמנט לא התמודד שוב על מקומו בבחירות לאספת לונדון ב-2016.

קלברלי תמך בפרישתה של בריטניה מהאיחוד האירופי במשאל העם של 2016<ref></ref>, ונבחר מחדש בבחירות הכלליות של 2017<ref></ref>.

בינואר 2018 הוא מונה לסגן יו"ר המפלגה השמרנית<ref></ref>, ובאפריל 2019 נכנס לתפקיד שר זוטר במשרד לענייני היציאה מהאיחוד האירופי.

ב-29 במאי 2019, הודיע קלברלי על כוונתו להתמודד מול תרזה מיי על הנהגת המפלגה השמרנית ב-2019<ref name="Standing"></ref> אך בתוך שבוע הודיע על פרישתו מהמירוץ<ref></ref>.

לאחר כניסתו של בוריס ג'ונסון לתפקיד ראש הממשלה, מונה קלברלי ליושב ראש משותף של המפלגה השמרנית, לצד בן אליוט<ref></ref>. בסבב המינויים של 2020 הוא מונה לשר לענייני המזרח התיכון וצפון אפריקה<ref></ref>.

ב-7 ביולי 2022 החליף קלברלי את מישל דונלן כשר החינוך<ref></ref>, אך עזב את התפקיד עם היבחרה של ליז טראס לראשות הממשלה לאחר חודשיים בלבד, ועבר לכהן כשר החוץ<ref></ref>.

ב-13 בנובמבר 2023 החליף את סואלה ברוורמן כמזכיר הפנים, לאחר שהודחה על ידי ראש הממשלה רישי סונאק עקב התבטאויותיה נגד הפגנות פרו-פלסטיניות במהלך מלחמת חרבות ברזל. את מקומו במשרד החוץ תפס ראש הממשלה לשעבר דייוויד קמרון.

ב-5 ביולי 2024, לאחר ניצחון מפלגת הלייבור בהבחירות הכלליות בממלכה המאוחדת, סיים את תפקידו והוחלף על ידי איווט קופר.

=== יחסו לישראל ===
שר החוץ הבריטי ג'יימס קלברלי בביקור בבית של רחל אדרי]]
במהלך מלחמת חרבות ברזל ביקר קלברלי בישראל ונפגש עם משפחות החטופים ובני הערובה. במהלך ביקורו באופקים, נקלע להתרעת רקטות.

ב-15 בינואר 2024 הכריז קלברלי על מפלגת השחרור האסלאמית (חזב א-תחריר) כארגון טרור והוציא אותה מחוץ לחוק, לאחר שפעילים של התנועה הביעו תמיכה במתקפת 7 באוקטובר וקראו למדינות המוסלמיות לפלוש לישראל.

== חיים אישיים ==
קלבלרי הכיר את אשתו, סוזנה ספארקס, בתקופת לימודיהם המשותפים באוניברסיטה<ref></ref>. הם נשואים מאז שנת 2000 והורים לשני בנים<ref name=":0" />.

קלברלי מתגורר בשכונת בלקהית' שברובע לואישהאם<ref></ref>.

==קישורים חיצוניים==

* 

== הערות שוליים ==

קטגוריה:חברי הפרלמנט של הממלכה המאוחדת (2015–2017)
קטגוריה:חברי הפרלמנט של הממלכה המאוחדת (2017–2019)
קטגוריה:חברי הפרלמנט של הממלכה המאוחדת (2019–2024)
קטגוריה:חברי הפרלמנט של הממלכה המאוחדת (מאז 2024)
קטגוריה:חברי המועצה המלכותית
קטגוריה:שרי החינוך של בריטניה
קטגוריה:שרי החוץ של בריטניה
קטגוריה:מזכירי הפנים של בריטניה
קטגוריה:אנשי צבא בריטים
קטגוריה:בריטים שנולדו ב-1969